Hevder Cavendish kan forlate Sky
Uttalelsen kommer dagen etter at Cavendish vant sin andre etappe i årets Tour. Den franske sportsavisen L'Equipe, som er kjent for å ha svært gode kontakter i sykkelverden, skriver i dag at både Mark Cavendish og Chris Froome kan komme til å forlate Team Sky. Cavendish skal angivelig være ønsket av Omega Pharma Quickstep, der hans tidligere sportsdirektør Brian Holm styrer butikken. - Jeg har ikke lest det, men jeg har fått noen spørsmål om dette. Man kan spørre seg: Er han fornøyd i Sky? Var det et godt valg? Selv en blind mann kan vel se at det ikke fungerer skikkelig. Han kjører for Wiggins, sier Holm til sporten.dk. I løpet av Tour de France har det versert rykter i Frankrike om at Cavendish ikke er fornøyd med tingenes tilstand i Sky-laget. Det er uvant å ikke ha et tog som jobber for ham, og å sykle for et lag som slåss for Bradley Wiggins i sammendraget.Cavendish selv har imidlertid aldri uttalt seg offentlig i en slik retning. Da han fikk spørsmål om fremtiden på pressekonferansen etter gårsdagens seier, så satte han et iskaldt blikk i journalisten som stilte spørsmålet. - Jeg har en kontrakt med Team Sky, sa han og la fra seg mikrofonen. Å bryte en kontrakt for å bytte lag er svært sjeldent i sykkelverden. Det vil kreve et stort beløp for å få Sky til å gå med på en slik avtale - dersom det i det hele tatt skulle være aktuelt. For Edvald Boasson Hagen ville en Cavendish-exit fått konsekvenser: Nordmannen har i år fått færre sjanser til å sykle for egne sjanser, blant annet fordi han sykler på lag med Cavendish.Chris Froome har hatt en strålende Tour de France. Hjelperytteren til rittleder Bradley Wiggins ligger på andreplass i sammendraget, og har virket langt sterkere enn kapteinen sin i fjellene. Nå er angivelig Astana interessert i å skaffe seg den Kenya-fødte briten. Froome har gang på gang gjort det klart at han kun er i Frankrike som hjelperytter for Wiggins, men erkjenner samtidig at det er vanskelig å ikke kunne sykle for egne sjanser når han føler seg bra.
Den danske sportsdirektøren Brian Holm mener «selv en blind mann kan se at Mark Cavendish ikke får det til å stemme» i Team Sky.